SKRIFTLIG FORESPØRGSEL E-0072/01

af Elisabeth Jeggle (PPE-DE) til Kommissionen

(22. januar 2001)

Om: Eventuelle EU-foranstaltninger til støtte for landbruget under BSE-krisen

BSE-krisen er årsag til den stærkt nedsatte efterspørgsel efter oksekødsprodukter af enhver art. Dermed er landbrugernes kritiske indkomstsituation blevet endnu værre, og for nogle bedrifters vedkommende er selve eksistensgrundlaget truet. Det samme gælder slagterier. På den baggrund bedes Kommissionen besvare følgende spørgsmål:

1. Uden at det kræves af EU, agter Tyskland at BSE-teste alle hundyr på over 30 måneder, der er omfattet af EU-opkøbsaktionen. Mener Kommissionen, at der kan åbnes mulighed for intervention for sådant kød, der er testet negativt?

2. De krav, det tyske Forbundskontor for Landbrug og Ernæring har stillet for, at der for tyres vedkommende kan blive tale om intervention, synes urealistiske. Mener Kommissionen, at der er mulighed for i højere grad at udforme kriterierne for, at kød kan blive genstand for intervention, ud fra begrebet konsumduelighed? Kan der blive tale om intervention for tyre på over 24 måneder, i det mindste midlertidigt?

3. Mener Kommissionen, at det er muligt at hæve den almindelige slagtepræmie på i øjeblikket 65 DM for kalve på 1-7 måneder, der vejer under 159,6 kg, til niveuaet for voksent kvæg (129 DM)?

4. Er det for at aflaste markedet muligt at yde tyreavlere en præmie svarende til særpræmien for tyre for ikke-anvendte pladser til slagtekvæg (ekstensivering)?

5. Hvad gør Kommissionen for at opklare, hvorledes BSE opstår og overføres? Deltager den i udviklingen af tester på levende dyr?

6. Nu da dyremel ikke længere er relevant, er der opstået større efterspørgsel efter planteproteiner. Kan der for 2001 indføres en undtagelsesordning, hvorefter der på eget brakareal kan dyrkes proteinplanter til eget forbrug i et omfang svarende til bedriftens årsgennemsnitlige dyrehold?

7. På grund af slagtningernes afbrydelse er det muligt, at belægningsgradsfaktoren på 2,0 storkeatur/ha ikke kan overholdes. Tages der højde for dette i forbindelse med dyrepræmiernes omfang og landbrugsprogrammernes ekstensiveringstillæg?

Supplerende svarafgivet på Kommissionens vegne af Franz Fischler

(11. oktober 2001)

1. Ifølge Kommissionens forordning (EF) nr. 2777/2000 af 18. december 2000 om ekstraordinære støtteforanstaltninger for oksekødsmarkedet(1) skulle alle dyr (både hun- og handyr) på over 30 måneder have reageret negativt på en test for bovin spongiform encephalopati (BSE), før deres kød kunne gå til konsum. Kun kategori C (stude) kan være mere end 30 måneder gamle og samtidig kunne accepteres til interventionsopkøb, men selvfølgelig kun, hvis de har reageret negativt på en test.

Det bør dog bemærkes, at der ved forordning (EF) nr. 690/2001 af 3. april 2001 om særlige markedsstøtteforanstaltninger for oksekød(2) er indført en særlig opkøbsordning for dyr på over 30 måneder, der ikke kan indgå under den normale ordning for interventionsopkøb. Igen er det kun kød fra dyr, som har reageret negativt på en test, der kan accepteres under ordningen.

2. Kun oksekød, der er erklæret for egnet til konsum i henhold til EF's veterinær- og hygiejneforskrifter, kan accepteres til interventionsopkøb.

Kommissionen har ikke til hensigt at give adgang til intervention for ældre tyres vedkommende, da markedsstøtte betragtes som mere effektiv ved opkøb af yngre dyr i betragtning af den absolutte grænse for interventionsopkøb, som Rådet har vedtaget.

3. Slagtepræmien for kalve er fastsat i Rådets grundforordning (EF) nr. 1254/1999 af 17. maj 1999 om den fælles markedsordning for oksekød(3) og kan kun ændres i denne sammenhæng. Præmien blev indført som en integrerende del af godtgørelsen for prisnedsættelser vedtaget under Agenda 2000, og da priserne i oksekødssektoren i lang tid har ligget betydeligt over det niveau, som Agenda 2000 tog sigte på, ville det være svært at begrunde en forhøjelse af præmien.

4. Ændringer af grundreglerne for præmier for handyr sorterer også under Rådet. Rådet vedtog for nylig at foretage visse tilpasninger for på mellemlang sigt at skabe bedre ligevægt på markedet i EF, men det ærede medlems forslag var ikke blandt de vedtagne ændringer.

5. Der er indført et omfattende program for overvågning af BSE for at opnå et klarere billede af forekomsten af BSE i EF. Ifølge programmet skal alt voksent kvæg, der slagtes til konsum, testes for BSE, og desuden skal alt voksent kvæg, der dør på bedrifter, testes i en periode på et år. Programmet blev muliggjort gennem udviklingen af hurtige BSE-test, som blev evalueret af Kommissionen. Evaluering nr. 2 er ved at blive afsluttet.

Desuden støtter Kommissionen en række forskningsprojekter inden for det femte rammeprogram for forskning og teknologisk udvikling. Som anført i meddelelsen om europæiske forskningsaktiviteter vedrørende overførbare spongiforme encephalopatier (TSE), der blev vedtaget af Kommissionen den 12. juni 2001(4), blev der offentliggjort en specifik indkaldelse af forskningsforslag den 31. maj 2001. Udviklingen af in vivo-test til præklinisk diagnosticering er et af de fire prioriterede områder, der er indkredset i indkaldelsen.

6. I marts 2001 tilsendte Kommissionen Rådet og Parlamentet sin analyse af virkningen af forbuddet mod anvendelse af kød-/benmel på efterspørgslen efter planteproteiner. Kommissionen mener ikke, at der er problemer med udbuddet af planteproteiner i 2001 i betragtning af de disponible mængder både på EF-markedet og på verdensmarkedet. Desuden mener den, at genopdyrkning af braklagte arealer til produktion af planteproteiner ville gøre den obligatoriske jordudtagning mindre effektiv som et middel til at holde produktionen under kontrol og ville kunne gøre det svært for EF at forsvare sin holdning under fremtidige drøftelser af landbrugsspørgsmål i Verdenshandelsorganisationen.

7. Ved Kommissionens forordning (EF) nr. 192/2000 af 30. januar 2001 om ændring af forordning (EF) nr. 2342/1999 om gennemførelsesbestemmelser for præmieordningerne i oksekødsektoren(5) er der fastsat undtagelsesbestemmelser, der skal løse det problem, der på kort sigt er opstået med belægningsgraden på grund af de mange dyr, som ikke har kunnet slagtes eller eksporteres.

(1) EFT L 321 af 19.12.2000.

(2) EFT L 95 af 5.4.2001.

(3) EFT L 160 af 26.6.1999.

(4) KOM(2001) 323 endelig udg.

(5) EFT L 29 af 31.1.2001.